ช็อป222บริษัทปันผล
ตลท.เชิญชวนซื้อถือลงทุนยาว เปิด4หุ้นตอบแทนทุกไตรมาส
23 ม.ค. 2555

ตลท.เชิญชวนซื้อถือลงทุนยาว เปิด4หุ้นตอบแทนทุกไตรมาส
ตลาดหลักทรัพย์เปิดโผหุ้นปันผล ตะลึง 222 บริษัทจ่ายสม่ำเสมอ DCC-PSL-BKI-SE-ED แจกปีละ 4 ครั้ง
นายชนิตร ชาญชัยณรงค์ รองผู้จัดการสายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า จากการตรวจสอบข้อมูลย้อนหลัง 5 ปี (2549-2553) มีบริษัทจดทะเบียน (บจ.) ที่จ่ายปันผลสม่ำเสมอทั้งสิ้น 222 บริษัท โดยมีบริษัทที่จ่ายปันผล 4 ครั้งต่อปี จำนวน 4 บริษัท ประกอบด้วย บริษัท ไดนาสตี้เซรามิค (DCC) บริษัท พรีเชียส ชิพปิ้ง (PSL) บริษัท กรุงเทพประกันภัย (BKI) และบริษัท ซีเอ็ดยูเคชั่น (SE-ED)




ส่วนบริษัทที่จ่ายปันผลสม่ำเสมออย่างน้อย 2 ครั้งต่อปี มีจำนวนทั้งสิ้น 60 บริษัท แบ่งเป็นบริษัทในกลุ่มเซต 100 จำนวน 29 บริษัท ที่เหลือเป็นบริษัทนอกกลุ่มเซต 100 และตลาดหลักทรัพย์ เอ็ม เอ ไอ (mai) จำนวน 31 บริษัท
บริษัทที่จ่ายปันผลสม่ำเสมออย่างน้อย 1 ครั้งต่อปี มีจำนวนทั้งสิ้น 158 บริษัท เป็นบริษัทในเซต 100 จำนวน 30 บริษัท และเป็นบริษัทนอกกลุ่มเซต 100 และเอ็ม เอ ไอ จำนวน 128 บริษัท
ทั้งนี้ บริษัทในเซต 100 ที่จ่ายเงินปันผลปีละ 1 ครั้ง ซึ่งตกในเดือน เม.ย.ของทุกปี ได้แก่ ธนาคารไทยพาณิชย์ (SCB) ธนาคารกรุงไทย (KTB) บริษัท ซีพี ออลล์ (CPALL) บริษัท บางจากปิโตรเลียม (BCP) บริษัท ไทยยูเนี่ยน โฟรเซ่น โปรดักส์ (TUF)
นอกจากนี้ มี 17 บริษัทที่มีการเติบโตของกำไรต่อหุ้น (EPS) ต่อเนื่อง ตั้งแต่ปี 2549 ถึง 9 เดือนแรกของปี 2554 ประกอบด้วย บริษัท แอดวานซ์ อินโฟร์ เซอร์วิส (ADVANC) ธนาคารกรุงเทพ (BBL) บริษัท บิ๊กซี ซูเปอร์เซ็นเตอร์ (BIGC) บริษัท เอ.เจ.พลาสท์ (AJ) บริษัท แอล.พี.เอ็น.ดีเวลลอปเมนท์ (LPN) บริษัท เอสซี แอสเสท คอร์ปอเรชั่น (SC) บริษัท ห้องเย็นโชติวัฒน์หาดใหญ่ (CHOTI) บริษัท กรุงไทยคาร์เร้นท์ แอนด์ ลีส(KCAR) บริษัท พาโตเคมีอุตสาหกรรม (PATO) บริษัท เอส แอนด์ เจ อินเตอร์เนชั่นแนล เอนเตอร์ไพรส์ (S&amp;J) บริษัท เอสไอเอส ดิสทริบิวชั่น (SIS) บริษัท สหพัฒนพิบูล (SPC) บริษัท ราชธานีลิสซิ่ง (THANI) บริษัท ฐิติกร (TK) บริษัท ยูเนี่ยน ปิโตรเคมีคอล (UKEM) CPALL และ DCC
นายชนิตร กล่าวว่า จากข้อมูลดังกล่าวสะท้อนให้เห็นว่า บจ.ไทยมีความแข็งแกร่งและมีศักยภาพเติบโตสูง เพราะหากย้อนกลับไปดูเหตุการณ์ในช่วงปี 2549-2554 จะเห็นว่า บจ.ต้องผ่านวิกฤตมาหลายครั้ง ทั้งวิกฤตซับไพรม์ เศรษฐกิจโลกชะลอตัว และวิกฤตหนี้ยุโรป แต่ก็ยังทำกำไรได้ดี ประกอบกับที่ผ่านมา บจ.ชะลอการลงทุนไปพอสมควร ทำให้มีกระแสเงินสดมาก จนสามารถจ่ายเงินปันผลได้ในอัตราสูง
“อยากให้นักลงทุนพิจารณาการจ่ายเงินปันผลของ บจ.เพื่อเป็นทางเลือกในการลงทุน ที่ผ่านมาเราเจอวิกฤตหลายครั้ง อาจทำให้นักลงทุนกล้าๆ กลัวๆ ที่จะลงทุน แต่ก็อยากเตือนสติว่า บจ.ไทยมีความแข็งแกร่ง จ่ายปันผลได้ดีสม่ำเสมอ บางปีจ่าย 4-5% บางปีจ่ายสูงถึง 8-9% ก็มี” นายชนิตร กล่าว